钦定古今图书集成/明伦汇编/氏族典/第025卷 > 冯胜
## 钦定古今图书集成/明伦汇编/氏族典/第025卷 > 冯胜

按《名山藏臣林记》：“胜，初名国胜，又名宗异，冯异之后
也。其先自固始徙定远，与其兄国用并好儒书，尤嗜
孙、吴。胜伟貌长躯，勇悍多智。太祖过妙山，胜与国用
入谒，备宿卫。太祖有江左，胜与国用皆有战功，并为
大元帅。国用卒，胜嗣兄职，与常遇春伏骑石灰山，邀
击汉。辛丑，入江州，升亲军都护。癸卯，从克吕珍、安丰”，
陞同知枢密院事。甲辰，从降汉，理武昌。乙巳，攻吴高邮，破之。吴元年，以平吴功，迁大都督府右都督。太祖
即位，进秩太子右詹事，与大将军会取汴梁，胜，拔潼
关，授征卤右副将军。其冬，入怀庆，克平阳及绛。二年，
授征西将军，趋陜，下河州。三年，以右副将军与大将
军破扩廓帖木儿于定西。论功封宋国公，参军国事。
四年守镇陕西。五年诏为征卤大将军，出沙漠，以捷
闻。还镇陕西，改河南。上册胜女为周王橚妃。十三年，
乃儿不花寇边。明年，大将军讨之。上命胜佐征发。时
纳哈出寇边，十九年，上命胜置卫大宁诸边扼控之。
明年春，逾金山，耀之以大军。纳哈出所部九十馀万
皆溃散。胜奏捷京师。上大悦，召还就第。二十一年，使
领兵征云南。二十三年春，榜列勋臣，胜居第三。又二
年，加太子少师。有樊父讼胜，言其家瘗兵器，太祖予
胜酒，曰：“我不问，胜归。”遂死，诸子不得封。